text: Ung Kolding-fløj har fået både spilletid og succes ved VM
  17 januar 2017 kl. 06.14
  21-årige Magnus Landin fra KIF Kolding København har fået en forrygende start på det danske landshold ved VM i håndbold i Frankrig. 
  Da Magnus Landin satte kursen mod Paris og VM i håndbold, havde kun få forudset, at han ville få meget spilletid og score en stribe mål - og slet ikke, at han ville starte på banen i vigtig og afgørende puljekamp, som tilfældet var mandag aften mod Sverige.
  Her spillede han hele første halvleg og begyndelsen af 2. halvleg og lavede en fin indsats i forsvaret, og han scorede også et enkelt mål.
  Bent Nyegaard, TV 2s håndboldekspert om Magnus Landins indsats mod Sverige: "Det var den første rigtig store test for ham, og den bestod han trods alt."
  Dermed nåede han op på ni mål i de første tre kampe, da han scorede fire mål både mod Argentina og Egypten.
  TV 2s håndboldekspert Bent Nyegaard giver Magnus Landin karakteren 3 ud af 5 for indsatsen mod Sverige i landsholdets karakterbog: 
  - Scorede på sin første afslutning, og i fællesskab havde Mikkel Hansen og Magnus Landin problemer over for et aggressivt svensk angreb. Det var den første rigtig store test for ham, og den bestod han trods alt.
  
  